b'\n_START_ARTICLE_\nBazalna membrana\n_START_PARAGRAPH_\nBazalna membrana je tanka plast medceli\xc4\x8dnine na meji med epitelijskimi, endotelijskimi, mi\xc5\xa1i\xc4\x8dnimi ali perifernimi nevroglijskimi celicami na eni strani ter vezivom na drugi strani. Zgrajena je iz bazalne in retikularne lamine.\n_START_SECTION_\nVloga in pomen\n_START_PARAGRAPH_\nPrimarna vloga bazalne membrane je pri\xc4\x8dvrstitev epitelija (mezotelija oziroma endotelija) na pod njim le\xc5\xbee\xc4\x8de rahlo vezivno tkivo. _NEWLINE_Prav tako deluje kot mehani\xc4\x8dna pregrada, ki prepre\xc4\x8duje malignim celicam prodiranje v globlja tkiva. Maligne novotvorbe v za\xc4\x8detni fazi, ki so omejene na epitelijsko plast, imenujemo carcinoma in situ._NEWLINE_Bistveni pomen ima tudi pri angiogenezi (tvorbi novih krvnih \xc5\xbeil). Beljakovine v bazalni membrani namre\xc4\x8d pospe\xc5\xa1ujejo diferenciacijo \xc5\xbeilnih endotelijskih celic._NEWLINE_Zna\xc4\x8dilna primera bazalne membrane sta glomerulna bazalna membrana v ledvicah, nastala s fuzijo bazalne lamine endotelija glomerulnih kapilar in bazalne lamine podocita, in bazalna lamina v plju\xc4\x8dih, nastala s fuzijo bazalne lamine plju\xc4\x8dnega me\xc5\xa1i\xc4\x8dka in bazalne lamine plju\xc4\x8dne kapilare, kjer prihaja do difuzije kisika in ogljikovega dioksida.\n_START_SECTION_\nKlini\xc4\x8dni pomen\n_START_PARAGRAPH_\nMotnje v bazalnih membranah, ki so lahko genetske, avtoimunske ali pa posledica mehanskih po\xc5\xa1kodb, so vzrok nekaterim boleznim. Genetska motnja kolagenskih vlaken v bazalnih membranah povzro\xc4\x8di alportov sindrom._NEWLINE_Pri goodpasturovem sindromu telo proizvaja avtoprotitelesa proti bazalnim membranam ledvi\xc4\x8dnih glomerulov in plju\xc4\x8dnim alveolom in se ka\xc5\xbee s hitro potekajo\xc4\x8dim glomerulonefritisom, prizadetostjo plju\xc4\x8d in s hemoptizami.'